Markaziy bank intervensiyalar hajmini oshirdi. Bu nima berdi?

Markaziy bank 2022 yil boshida valyuta intervensiyalar hajmini oshirdi. Bu haqda banklararo pul bozori sharhida qayd etilgan (.pdf).

Xususan, 2022 yilning I choragida Markaziy bank ichki valyuta bozoriga intervensiyalari hajmi 2,4 mlrd dollarni (26,8 trln so‘m ekvivalenti) tashkil qildi. Bu 2021-yilning so‘nggi choragiga nisbatan 19 foizga ko‘p bo‘ldi.
Intervensiyalar hajmining ortishi tashqi xatarlar sharoitida milliy valyuta almashuv kursida yuzaga kelishi mumkin bo‘lgan keskin tebranishlarni yumshatishga xizmat qildi, — deyiladi sharhda.
Markaziy bank raisi Mamarizo Nurmuratovning so‘zlariga ko‘ra, bugungi kunda valyuta kurslari bozor tamoyillari, ya’ni talab va taklif asosida shakllanadi.
Markaziy bank boshqariladigan valyuta kursidan erkin suzuvchi valyuta kursiga uzoq va qiyin o‘tishni boshdan kechirdi va valyuta kursini emas, balki inflyatsiyani asosiy maqsadi deb biladi.
Bizda so‘mning almashuv kursi bo‘yicha maqsadli ko‘rsatkich yo‘q. Shu bois Markaziy bank neytrallik tamoyili asosida valyuta intervensiyalari siyosatini davom ettiradi, — dedi Mamarizo Nurmuratov.
Ayrim hollarda Markaziy bank tashqi xatarlarning salbiy ta’sirini minimallashtirish uchun intervensiyalar hajmini oshiradi.
Ushbu choralar makroiqtisodiy va moliyaviy barqarorlikni ta’minlashga va shu orqali uzoq muddatli inklyuziv iqtisodiy o‘sishga erishishga xizmat qiladi.
Avvalroq valyuta bozorida keskin tebranishlarning oldini olish uchun zaxiralar yetarliligi haqida xabar berilgan edi.